Leder av utenriks- og forsvarskomiteen i Stortinget Anniken Huitfeldt (Ap) mener regjeringa somler med utbyggingen av luftvern på Ørland hovedflystasjon og basen på Evenes.

– Vi har vedtatt en langtidsplan, men pengene kommer ikke. Regjeringen skyver regningen foran seg, sier Huitfeldt.

Nye russiske langdistanse presisjonsraketter

– Vi har langdistanse presisjonsvåpen som kan nå Norge. Det er derfor dette luftvernsystemet er viktigere enn tidligere, sier leder av forsvars- og utenrikskomiteen i Stortinget, Anniken Huitfeldt. (Ap) Foto: David Krekling / NRK

Luftvernet er ikke godt nok for å beskytte mot nye russiske langdistanse-presisjonsvåpen, innrømmer statssekretær Tone Skogen i Forsvarsdepartementet.

– Nei, jeg har sagt og gjentar gjerne at luftvernet må og skal styrkes ytterligere, sier Skogen.

Russland har fått flere nye rakettsystem med konvensjonelle våpen som kan avfyres fra russisk område, eller internasjonalt farvann, og ramme alle mål i Norge. De nye våpensystemene ble for første gang tatt i bruk under krigen i Syria.

Ørland og Evenes skal før år 2020 oppgradere kort- og mellomdistanseluftvern, men langdistanseluftvern skal først være på plass rundt år 2025.

THAAD er et av de langtrekkende luftvernsystemene på markedet. Foto: Â© Handout . / Reuters / Reuters

Forstudien om anskaffelse skal etter planen starte neste år. Flere eksperter mener systemet allerede skulle vært på plass.

– Det må gå fortere

Lederen av utenriks- og forsvarskomiteen på Stortinget, Anniken Huitfeldt, er ikke fornøyd med regjeringa.

– Vi har en ny sikkerhetspolitisk situasjon nå. Vi har langdistanse-presisjonsvåpen som kan nå Norge. Det er derfor dette luftvernsystemet er viktigere enn tidligere.

– Jeg mener vi burde lagt opp dette mye fortere. Det må komme, det må komme fort, sier Huitfeldt.

– Hva ville Arbeiderpartiet gjort i regjering?

– Jeg mener at forstudien burde begynt allerede nå. Polen og Sverige har kjøpt inn dette allerede, sier Huitfeldt.

Det russiske bombeflyet Tu-95 kan avfyre krysserraketter som kan nå alle mål i Norge. Foto: - / Afp

– Regjeringa og Ap har vært enige

Statssekretær Tone Skogen i Forsvarsdepartementet sier at Arbeiderpartiet har vært enig med regjeringa om framdriften.

– Vi har altså en langtidsplan som ble vedtatt i fjor høst, og som Arbeiderpartiet er med på. Der er det nedfelt ganske klare planer for hvordan vi skal oppgradere dette videre, sier Skogen.

Statssekretær i Forsvarsdepartementet Tone Skogen (H) sier Arbeiderpartiet var enig med regjeringa for ett år siden. Skogen mener den sikkerhetspolitiske situasjonen har ikke endret seg siden da. Foto: Sjøwall/Utenriksdepartementet

Se også: Strid om nye våpen mot Russland

Ifølge forsker Ståle Ulriksen vil et langtrekkende bakkebasert luftforsvar koste minst 10 milliarder kroner. Forsvarssjef, admiral Haakon Bruun-Hanssen, mener en eventuell framskynding av investeringen vil få konsekvenser for andre deler av Forsvaret. Forsvarssjef Bruun-Hanssen skriver i en e-post til NRK:

«Til spørsmålet om planlegging og om også det langtrekkende systemet burde vært på plass allerede, er det viktig å fremheve at anskaffelse av nytt luftvern skjer nettopp som en del av en helhetlig investeringsplan.

Dette betyr at dersom langtrekkende luftvern fremskyndes, må andre prioriterte investeringer utsettes.»